**עמדת אמונה לעניין "הצעת חוק הסבים והסבתות"-**

**קשר בין קטין ובין הורי הוריו**

"**בני בנים הרי הם כבנים**" (גמרא, מסכת יבמות, דף סב ,ע"ב).

במצבים של סכסוך או משבר משפחתי (כגון גירושין), בהם ההורה מנתק את הקשר בין הקטין/נה לבין הורי ההורה השני, לא קיימת בדין הישראלי זכות מפורשת לסב ולסבתא לגבי נכדיהם, כלומר, אין הוראת חוק ספציפית המאפשרת להביא בחשבון בקשת סבים וסבתות להתראות עם נכדיהם, וזאת כל עוד ההורים מתנגדים מסיבה זו או אחרת לזכויות הביקור המבוקשות.

החוק העיקרי העוסק בזכותם של סבים וסבתות להתראות עם נכדיהם הוא חוק הכשרות המשפטית והאפוטרופסות, תשכ"ב- 1962 (להלן: "החוק"). החוק קובע באופן ברור כי להורי הקטין מעמד על וראשוני ביחס לילדיהם הקטינים. הסעיף היחיד בחוק המתייחס במישרין למערכת היחסים בין סבים לנכדיהם ולהסדרי ראיה נאותים ביניהם הוא סעיף 28 א לחוק.

סעיף זה קובע את זכותם של הורים שכולים להסדרי ראיה עם נכדיהם, כלומר, אם מת אחד מההורים של הקטין, בית המשפט רשאי לתת הוראות בעניין הסדרי הראיה שבין הורי המת לבין הקטין. הסמכות הניתנת על פי סעיף 28 א לחוק מוגבלת, כאמור, להורה שכול בלבד.

לעיתים, נעשה בפסיקה שימוש בסעיף 68 לחוק המקנה לביהמ"ש סמכות רחבה להיטיב עם קטינים ולהורות הוראות נחוצות בעניינם, ומכוחו הותרה זכותם של הסבים והסבתות, גם במצבי משבר משפחתיים להגיש בקשה. לעיתים נדחו על הסף תביעותיהם של סבים וסבתות בעניין זה בטענה כי אין הסדרה חוקית מפורשת המקנה להם סמכות ליזום הליכים אלו.

הצעת חוק הכשרות המשפטית והאפוטרופסות (תיקון מס' 17) (קשר בין קטין ובין הורי הוריו), התשע"ב- 2012 בשמה המלא, או כפי שהיא מכונה בקצרה "הצעת חוק הסבים והסבתות" ואשר נדונה בימים אלו, מבקשת לאפשר לסבים ולסבתות לפנות לבית המשפט בבקשה לקביעת הסדרי ראיה בינם ובין נכדיהם בכל מקרה, ולא רק כאשר אחד ההורים נפטר, וזאת לאחר שבית המשפט ישקול את הסדרת הקשר מתוך העקרון המנחה של טובת הילד.

"אמונה" מברכת על הצעת החוק וסבורה כי חשיבותה נובעת לא רק מזכותו של הקטין לשמירה על קשר עם שני חלקי משפחתו, אלא גם מזכותם של סבים וסבתות לשמירה על קשר עם נכדיהם.

קשר זה, שבין סבים וסבתות לנכדיהם, מוצא את ביטויו הראשוני במקורותינו המקראיים והתלמודיים, כדוגמת הכלל המובא במסכת יבמות, לפיו: "בני בנים- הרי הם כבנים"[[1]](#footnote-1) , כלומר הקשר המיוחד שבין הסב לבין הנכד הינו בעל חשיבות עצומה. זאת ועוד, על פי המשפט העברי, אין המדובר רק בזכות הסב לקשר, אלא במצווה, כלומר חובה, המוטלת עליו ליטול חלק בחינוך הנכד, כדברי הרמב"ם[[2]](#footnote-2): "כשם שחייב אדם ללמד את בנו, כך הוא חייב ללמד את בן בנו, שנאמר: "והודעתם לבניך ולבני בניך" (דברים ד, ט)".

ואולם, חיוב הדדי קיים במשפט העברי אף מצידו של הנכד והוא החיוב המוטל עליו בשמירת כבודם של הסב והסבתא. פרשנים רבים סבורים שחובה זו הינה ענף של מצוות כיבוד אב ואם, ולפיכך חלק ממנה[[3]](#footnote-3). על כן, החיבור הפנימי שבין סבים לנכדיהם מוביל לקורת רוח רבה לשני הצדדים, כמובא במדרש תנחומא[[4]](#footnote-4): "זהו שאמר הכתוב: "עטרת זקנים בני בנים, ותפארת בנים אבותם" (משלי יז,ו) הצדיקים מתעטרים בבני בניהם, ובניהם מתעטרים באבותם". עולה, איפוא, כי מנקודת מבטו של המשפט העברי, מערכת היחסים שבין הסבא והסבתא לנכדיהם הינה משמעותית לאין שיעור.

כמו כן, מחקרים שונים העוסקים ביחסי הסבים והנכדים מעלים על נס את חשיבות הקשר המשפחתי ביניהם. המחקרים, אשר בדקו את השפעת מערכת היחסים בין סבים לנכדים, מצאו שמערכת יחסים טובה וחמה בין סבים לנכדיהם תורמת להתפתחות אישיותו של הילד, מקנה לילד ביטחון ומהווה גשר תרבותי ובין-דורי.

יחד עם זאת, מבורך ככל שיהיה, עמדת "אמונה" היא כי ראוי שהתהליך אותו מקדמת הצעת החוק להסדרת הקשר, יעשה בכפוף לעיקרון העל, שהוא עיקרון טובת הקטין עצמו, ומתוך מתן משקל הולם לזכות ההורה שחי עם הקטין.

יתרה מכך, קיימת חשיבות מכרעת לאופן שבו יתבצע תהליך זה של הסדרת הקשר. יש לבצעו במשנה זהירות על מנת שלא לפגוע במרקם המשפחתי העדין, לא להסלים את הסכסוכים המשפחתיים הקיימים, או ליצור חלילה סכסוכים חדשים, ואז יצא שכרו של התהליך- בהפסדו. לפיכך, לשיטתנו, הפנייה של הסבים והסבתות להסדרת הקשר צריכה להיות מוגשת במסגרת של בקשה ליישוב סכסוך, אשר תופנה ליחידת הסיוע שליד בית המשפט ולא בהליך של תובענה רגילה. בדרך זו, בה מעורבים גורמים סוציאליים וטיפוליים, ניתן יהיה לרכך את הפנייה ולדאוג לכך שתהליך הסדרת הקשר יעשה באופן המקצועי ביותר ומבלי שיגרמו בעטיו, בסופו של יום, סכסוכים נוספים.

נסכם בקביעת כב' השופטת ת' בזק-רפפורט, בע"מ 500/09 (י-ם) פלונית נ' אלמוני:

"קשר בין הורי-הורים לנכדים חשוב ויקר הוא לשני הצדדים, ואף לצלע השלישית במשולש זה - ההורים. כשקשר כזה מתקיים מעניק הוא רבות לכל צדדיו... כאשר מונעים ההורים מן הילדים קשר עם מי מהורי ההורים ו"מעלימים" אותם, המחיר עשוי להיות כבד. בין היתר מדובר בנזק להשקפתם של ילדים בדבר החובה לכיבוד הורים, שהרי ההורים הם גם ילדיהם של הורי ההורים, והבחירה שלא לאפשר לנכדים כל מגע עם הורי ההורים, טומנת בחובה מסר בעייתי בכל הנוגע לערך כיבוד הורים".

**לאור כל האמור, אמונה מברכת על הצעת החוק המבקשת להסדיר את הקשר בין קטין ובין הורי הוריו (באמצעות בקשת יישוב סכסוך לקביעת הסדרי ראיה), וזאת לאחר שבית המשפט ישקול את הסדרת הקשר מתוך העקרון המנחה של טובת הילד.**

1. מסכת יבמות, דף סב ,ע"ב . המקור להלכה זו יסודו בברכת יעקב אבינו לנכדיו, אפרים ומנשה, כפי שמופיע בפרקי דרבי אליעזר, פרק

לה: "**בני בניו של אדם כבניו. מנין שהם כבניו? מיעקב. שנאמר: "אפרים ומנשה כראובן ושמעון יהיו לי" (בראשית, מח,ה). וכי בניו היו? והלא בני בניו היו? אלא ללמדך שבני בניו של אדם כבניו".** [↑](#footnote-ref-1)
2. רמב"ם, הלכות תלמוד תורה, פרק א, הלכה ב. [↑](#footnote-ref-2)
3. נראה כי גדול הפרשנים האוחז בגישה זו הינו רש"י בפרושו על התורה בבראשית מו, א, וכן פסק הרמ"א. פרשנים אחרים סבורים כי מדובר בחיוב העומד בפני עצמו, אך מכל מקום כולם שותפים להסכמה העקרונית בדבר עצם החיוב. [↑](#footnote-ref-3)
4. מדרש תנחומא לספר בראשית, פרשת תולדות, סימן ד. [↑](#footnote-ref-4)